gimmy256/lumasaba_dialects huggingface dataset:
Maayi weewe ni baaba weewe baafa nga akyiili umugyeke.
Iyeye yaba niyi umugyiboole, naluundi umukaana.
Umuduwa wene yaba iyeye alini gyimyaka gyibili.
Balebe baawe baasula kubayeda mubidambiso byawe.
Umukaana yo iyeye umwene niyo uwakusa bayaya beewe.
Umukaana yo nga akuboolele lugano lweewe ulila masiga.
Aazizaga meezi niyo bamusasule silingi zekwiyedesa.
Aakola mulimo gwo kumala myaka gydatu nikyisiinza.
Yaba aza asingilako batu zingubo zaawe zizibuzile.
Mbeele baatu bamulanga abasingileko niyo bamusasule.
Yaba ali nizisaambo zindayi zeekubika mapeesa geesi bamuweele.
Baalebe bewe boosi bamwiyigina kuubabikila mapeesa gaawe.
Yaba ayedako ni basakulu kubasingilako zingubo zaawe.
Milimo gyeewe yaba gyimuluwisa naabi aleka kuwumulako da.
Bayaya beewe yaba balila inzala nga bagana abawe kyekudya.
Isambo yeesi baba bagyeke yaba kebambasa nga bakulu da.
Basaali baawe babalekela kaayu keelitaaka kadambi kati.
Umugogo waawe yaba niyo uza ayoda bidyo abaletela.
Ne kataano nga hesi bakula, yaba azizaga ninabo mukatale.
Abasomesa isambo yekutaamba ni babatu nga bayoda silingi.
Aabasomesa biitu bindi nga isambo yeku ganika ni baatu babagula.
Imbuga gyindi yaba bagyesa biiyu byaawe paka biwewo.
Yaba baamanyikana kukyaalo kwo kwoosi kweesi baakulila.
Gundi aagama mukyekataano, wakye aagama mukyamusanvu.
Kuleka kusoma kwaawe kekwabakyingyilisa kuza muumoni da.
Nakyityo baatambimbizaga ni gamani kuubona bati baba bulayi.
Senge waawe ludwena abaduya aba nga ukababoone da.
Lugano lwe babana bo luleyi nalundi luwambisa kyiisa.
Nga biikaale bakulekasilamo, unyala wabahambila kyiisa.
Kuubawo kwaawe kwaabeele lwekyiisa kyo Weele.
Umuutu guundi aambolelako ati umuduwa waawe afwa.
Naza nase nakola kuhenzelesa naduya nga byaba byebuwombesi.
Umuduwa weene ise ludwena naduyanako ninaye mukatale.
Nanyoowa natyamo nga indi kwambaasa iti musimu.
Naza kubona nga baayu bandi bali kumubona nga bamukyesako.
Nga naabone kyiitu kyo, namanya busa iti byaba bye buwombesi.
Umuutu uwamboolela naamwibilila ni bibiitu byesi aambolela.
Umugogo waawe aaloma ati baatu bandi bagana kubiita.
Nenga isese nimika namugumisa aleke kubamo kuutya kwoosi.
Nayeye imika aaganika nibugumu bwoosi nga alomela baatu.
Kutambila hadwena kyiitu kyikulu nabi nalundi kyiyeda mweesi.
Basaani beewe nabo bimika bagumisa kyesi aganikile.
Linambo lyeefe liganamo naabi kusomesa basoleli milimo.
Nga bayigile milimo gye gamakono nibatamba bulayi naabi.
Milimo gye gamakona gyiyeda kuuba nga banyene biitambisa.
Milimo gyeesi womwene wiitambisa negyiminya buulayi.
Lwekuba nga wiitambisile, wamweene wiisasula mukyemba.
Batambi babiitambisa nga biigombesa ! Bulimuutu abiigomba.
Iliyo yaaya woose uwanangileko imuyedeko ni liduuka lyeewe.
Namulomele iti inanyoowa ikyaambaseko niyo neeze.
Aanomele ati analindako kyesi inamubolela ni lwesi ikaziile.
Lunaku lwosabiiti niikala haasi naambasomo namala naamwilamo.
Namukubila isimu kumwilamo kulomba kweewe kukwagonela.
Namulomela iti ikamutambileko myeesi mukaaga nga naamalile inze.
Kwafugyilisana kumusaala gweesi akile kuupa nga kaasiimo.
Kwokola ingwagwanyi hagati heewe ninase yaabayo numuutu guundi.
Umuutu gundi abawo nga umugyulizi webibiiyu byesi kufugilisanileko.
Fesi kwatako mukono kuwandalasa kuti feesi kwabone kyikyibelewo.
Yaaya weewe afunako umusaale weewe umuseza amukwalikako.
Umusakulu weewe aamulomba alange yaya weewe gundi.
Amulanga bamenyizage ninaye nalundi basubiza kuumusomesa.
Yaaya waawe yo niyo uwaba umuduwa weene wemuungo.
Umuduwa weene waawe afigilisa eza ananika kumenyezaga ninabo.
Yaba yaaya waawe ali n'umusakulu ufuga imotoka kulugudo.
Aamusudizagako mumotoka yeewe nga amuyila isomelo.
Imbuga nga yadabule ye'kwilayo ingo yaba amweza baza ingo.
Umusakulu weewe amusudizaga nga amuyila nalundi aamweza.
Umugogo waawe aasaala baana babili bombizana abatyuka masina.
Mwaka gwekadatu asaala kaana kakaana akatyuka lisina lyewe.
Hadwena n'umusakulu weewe baasaala baana badatu.
Umusakulu weewe amuhamba amugobosa isomelo asome.
Umukasi yo naye afugilila ilayo isomelo asome nalundi amalako.
Asoma lisoma lye babaatu babakulile mumyaka paka bamutikila.
Lunaku lweesi bamutikilako umusakulu weewe amukolela imbaga.
Imbaga yeesi baamukolela yabako basaale beewe boosi.
Abakubilaga zisimu bosi bafugilisa beeza biikoyela hadwena.
Lunaku lwo badeeka biidyo biigali naabi balanga baatu bekukyaalo.
Baatu babeza kumukolo bamuganikako zilomo zindayi zonyene.
Senge weewe naye abonekako kulunakulwo nga agwatile igomesi.
Senge waawe yaba agwatile igomesi imali nga ilimo biimuli.
Baatu boosi nga heesi bamubonako bananika kuumwiyanga.
Baatu bandi baamususuna nga kebalikuugana ezeko kupi da.
Nenga mumbuga yeene yo umusiya umukulu enyuka amwaganila.
Umusiya yo aamuwambako mukono amuyila ibutangisi wene.
Aamuyila amwikasa ibutangisi weene kumeeza yeebakulu.
Senge waawe yo manganyu gamuwamba nenga aguma ikala kuutebe.
Zinganika zoosi zizabawo zaba zilikukusima naabi umukaana umukulu.
Baatu baagali baganika nga bamusiima kuugumila bulesi 'bwo.
Yabayo maama waawe gundi uwadabula imbuga nga yabitile.
Maama yokyi niyo uwa gulisa maswa gehango goosi gaawawo.
Kataaka kakatamawo nako aagana kukayila nenga beekyiika baamusulisa.
Luunaku lwo nga abonekele, bulimuutu kaagana amusileko da.
Baatu boosi bababawo baakyabulila isambo yeesi abitisamo baana.
Umusiya umuduwa weene niyo uwamuza aamwaganila amwikasa.
Baagyeni babeeza boosi biiyanga kuugana nikwiyakila kwebabaana.
Lunaku lwo mukolo gwaza muumoni gwaawa saawa likumi ze hangolobe.
Lunaku lulwilako bafuna bagyeni kwama ibwiwana iwaawe.
Kubagyeni bo kwezelako bamaayi baawe ni bamaama baawe.
Beeza nga kyibaletele nekwisonesa esi baana bo boosi.
Beeza bosi nibulombe bafukamila hasi nga balila masiga.
Yabayo umutangyilisi waawe umukulu uwa ganika kyikyibaletele.
Aganika aloma ati babiyakile inzibitisa yeesi baabolesa.
Inzibitisa yeefe keyaba indayi da akaba nga mwagyigumila.
Kyekaabili, mukiyakile liiswa lyeesi kwabatusako kwalitambisa.
Liiswa lyo yaba lyenywe nalundi yaba lyeekyika ne'fe kwaliyila.
Nakyityo kulomba mukwiyakile feesi byesi kwabakola biibi.
Kulikwiwayo kugobosa liiswa lyoosi lyesi kwayila kyalelo.
Migunda gyoosi gyeesi kwababugula nikugobosa kyaleloo.
Mugamba nikulanga nakyizolongo we kyikyaalo abewo.
Nikulanga ni bakulu bekyiika nabo babewo nga kugobosa biitu.
Lunaku lwene lwo kane kukole zingwangwanyi feesikuteko mikono.
Uduyile umusiya weewe yo nga ikaale ameele aweleko.
Amulangile lisiina nga kaali kumuwulilako da amala inyuka.
Ambasile atiiliyo umulomele bati maayi weewe ali kumulangahanze.
Kyimwiyangisile kumuboona nga nga heesi enyukile amilile agwa haasi.
Nga heesi agwiile haasi ikalile dala kakunyalisa kwinyukako da.
Agonele liilo lyegamaani nga heesi ikaale hasi alambisa bigyele.
Maayi weewe akagileko naabi bati amusude ne byamukasa.
Amalilizile nga amulekele kugona liilo leewe lyegamaanuii
Baatu babasomesa lwaawa nenga kebayiga byeesi basoma da.
Umuutu nga ameele kyiba kyinyangu kuugwa haasi.
Kaatu kade kati kumuduma haasi, akaba kanyaasi busa.
Bagyendi nibuwandalafu buugali naabi, baba baaluwile.
Umuutu unyweeleko indali kabona bulayi da, abonaga bisiinza.
Imbuga gyiindi abonagamo mubisisa kuminyila dala nga ali kugyenda.
Basawo baloma bati nga wanyweele naabi indali, uwamo maani.
Nga wanyweele naabi, aniaala wikola umudambi naabi.
Indali ikalako myaka gyowo gyebulamu wafwa waangu.
Indali inyanga ifuuta bugali yawukanisa baatu babaganana.
Indali yeesi ubona yo lulala bategelamo baatu buutwa.
Kuunywa naabi indali kyileeta budambi hango nizitalo muweene.
Baasali babanywako indali bibilila kulinda baana baawe.
Kuminyila dala basaakulu nga bameele bakubaga bagyelema baawe.
Midambo kegyiwawo hango da nga baasali bameesi boombizana.
Balekelela baana baawe kubulaga boosi baleka kwamamo.
Umuutu yeesi nga abeele umumeesi alwala bilwale bigali.
Ni bibyambaaso byeewe kebimwaganisa buulayi da.
Umuutu unywako lwawa aba alikutuyana busa hakali isonga da.
Balala nga wabalangile kebawulila da lwekuba bawungile.
Byambaaso byowo inyanga yoosi biba byagotanile.
Baatu babanywako indali yene yo bakola naabi bwenzi.
Baba mudwena agona ni senge wewe lwekunywa naabi.
Aaza anywa iduya nga awungilemo aduyana ni senge weewe.
Senge weewe naye yaba anywele aweeleko kyiilo kyeene kyo.
Baduyana mubaala baanywa nga heesi baganika paka ingo.
Nga heesi badabula nigo, senge weewe wene niyo uwamukweesa.
Seenge weewe amukweesa amwingisa bulili bagona bombizana.
Mulumasaaba ifefe kukyilaanga inbiko, kyikolwa kyeesi baakola.
Nga yabeele musango iwewe ugukalila naanu kubombizana ?
Isese nga heesi imboone, inyoowa kukalila senge wewe.
Nga namalile kukalila senge weewe, nakalila baba yo naye.
Kyinyoowa, lwakyiina senge we babaana aanywa naabi atyo.
Kale aanywako busa kade kati niyo amale aze agone liilo.
Baaba yo naye imunenyamo ludambi luti, anywa naabi.
Kuunywa naabi kwo niyo kwamwibilisa akyuka agona ni senge weewe.
Senge weewe niyo weesi baateeba biteebo byegamani.
Baaba weefe aakolezaga mu kyuuma kyakasooli kaale ko.
Nga amwanikile mumuumu, yaba aleeta meezi agafumulamo.
Kasooli nga adembele bulayi, kyiba kyingyaangu kumusha.
Nga kasooli bamalile kumusha, bamwisako gwekabili.
Gwekabili guba gwekungwonela dala niyo bamushemo buufu.
Kyekabili buba bukafu dala lwekuba baba buli kwaama mukyuuma.
Yaba byuuma byekaale bitaambisa mafuta kuusha.
Kyuuma kyikyisha kasooli bakyilaanga "itiinga"
Maani go igakyuusa giikola gekudimisa byuuma biisha.
Itiinga nga yadimile ibuya kusima kagyila igana kwizililisa.
Umuutu ugyitambisa akakuba ahyisomelela niyo agyitambise.
Nga wakusoma bulayi isaambo yesi bagyitambisamo ikukaasa.
Waaka kunyoowa uyiga isaambo yekugyitambisamo niyo ikuyeede.
Baatu babagyipapilako niyo babagyibusaga lwekuleke kumanya.
Kyigana nga ugana kugyitambisa ugyimanye bulayi niyo ugyitambise.
Nga wikalilikile wasoma magambila gaga gyizilako ugyiliinda bulayi.
Mugaso gwekusomesa baatu niyo kubayeeda baleke kugotana da.
Nga wayedeleko baatu baleka kugotana uba uli kwiyeda wamweene.
Ukalikizaga umuutu uli kugana buyedi da, umuyedizagako.
Baatu bagali bagyeenda ni bizibu bigali nenga basila nabyo.
Baatu bo baba biitaga buyedi neenga badambako buyeedi.
Basaali bagali baba ni bizubu mungo lweko leka kufugilisana.
Basaali baakwalike iliyo biitu byeesi bategana ninabyo muungo.
Muungo mwaawe mulimo buwandalafu bugali bububakasile.
Bagyelema baba ni kwiyembelela mubukwalike ni basakulu.
Yaba zimbago zeewe aziseelamo lwekuba yaba zingumu.
Baatu yaba bazigana naabi lwekuuba yaba zimenya myaaka.
Ikyabulila imbago yeesi kwatambisizaga yamenya naabi.
Senge woose yaba agyitambisa nga kyekubonelako kyeewe.
Yaba nga yaabelewo umuutu yeesi uli kuwakanisa, amwogesako.
Nalundi yaba agulisa zisooka zegyimitwe gyebuuma bisito.
Yaba agulisa ni gyimiyini gye zisooka ni zimbago bye lubaawo.
Baatu yaba bamugana naabi lwekuuba yaba abakalilako ibeeyi.
Yaba nga wagulileko muyini akukalilako ibeeyi yeesi ugulilako.
Isese mbeele aayipa mulimo gwekupaanga mwiduuka lyeewe.
Yaba imbuya mwokyi lunaku lwoosi nga ali kusomesa milimo.
Mwiduka lyeewe yaba atagamo ni byekuudya ni bye kuunywa.
Yaba nga wabitilewo wamugulako akuwako kyekunywa.
Byekuunywa byeewe yaba biba byaanyitile bulayi.
Yaba aliko ni kyikyuuma kyeesi utamo meezi goosi ganyita.
Yaba aguliko ni gameezi mayifu nga agaboha mukapapula.
Meezi'go imbga gyiindi yaba agnyitisa paka gikola libaale.
Imbuga gyiindi mbeele agulisako ni bbalaafu wemukapapula.
Baatu bekukyaalo mbeele lulala bamulaanga balaafu nga lisiina.
Bifuku binokyi mbele kakyigulisako bbalaafu da kwiiteeba lwakyiina !
Kwakalawo kwaaza kwamutebako lwakyiina awuyako ku balaafu.
Aakwaganila bulayi naabi amala aakwikasa muzitebe buli muutu.
Amala akuwako kyaayi mubikoombo byelibuumba feesizana.
Nga amalile kukwaganila isambo yeene yo aakutelako lugano.
Aakubolela lugano lulu haamba kubbalaafu lwoosi nga heesi lwaba.
Aakulomela ati yabayo umusale wewe uweeza kumulombako buyedi.
Aamwigonzelela naabi kuba nga amuwako buyeedi budambi buti.
Aamulomba kumuyedako nikyikyuuma kyeewe kyikyinyitisa meezi.
Seenge woose yo kaamwima da, akalawo kumuyedako nga umusaale.
Aawa umusaale weewe yo kyuuma kyo mwaaka gugwaweele.
Aloma ati, "umulebe yo namuwa kyuuma kyoose neega aakyisulilako"
Alama ati, "Kagyila imbuyile nga kekolako bbalafu da"
Alila naabi lwe buziina bweesi yaba ali kubitamo lwekudaamba.
Kudaambako kyuuma kyo kyagobosamo byefuna byeewe inyuma.
Yaba akola naabi magoba lwe kyikyuuma kyokyi mumbuga yo.
Umugyelema yo alila masiga nafe kwamuhambila kyiisa.
Kwamanyanga masiga geesi maayi yo aalila kegaaba gabuma da.
Masiga gokyi weele aagawulila lwekuuba maayi alilizaga naabi.
Yaba nga wamusileko nawe kyiisa kyikuhaamba wamwigatako.
Lwanyuma nga amalile kulila kwaza kuupi kwaamwikala kuupi.
Kwamuloma kuti akatya da lwekuuba weele kanamwibilila da.
Kwamwisaamo maani abe nga alombezaga weele lwaawa.
Nga wiyigyinile weele wamuloomba lwaawa kakulekelela da.
Baatu babiyigyiina weele babamo lisuubi kufuna zikabi ibutangisi.
Weele naye nga waamwaganisile, akuyeda mubulamu bwoowo.
Yabayo umusakulu mudweena uwabezaga ni kulooma lwaawa.
Yaba aloomba naabi nalundi yaba agaba naabi biitu byeewe.
Ludweena weele naye amukolela byegamaganaga iweewe.
Umukaasi wewe asaala bakwaana, umweene naye bamukusa.
Lunaku lweene lwo bamuloselako mushaala gweesi afuuna.
Ebyo nga bikyiili wo, ikaafu yeewe nayo nasaala bukwaana.
Ikaafu yeewe yasaala bumoosi bubili kayowu ni kamasodi.
Bulamu bwomusakulu yo yaba bwayizula biitu bibiyangisa.
Lunaku ludweena asudako umuutu mukyiidima kyeewe.
Umuutu weesi asuda kana yaba umutangilisi welinaambo.
Iyeye amusudako busa nga umuutu wezindaalo lunaku lwo.
Amuyila amudabusa heesi yaba ali kuuza amala amusibula.
Kamulombako waade lipeesa da neenga amuganisa buulayi.
Nga azile adabule ingo aabolelako umukasi weewe byaawa.
Zinaku zabita zidatu bamukubila isimu nga bali kumuteeba.
Bamuteeba lisiina lyeewe nga neyeye, afugilila abaganikayo.
Nga bamalile kumuganikayo, bamulaanga ibugaanda wo'mukulu.
Yaba umukulu welinaambo amutumanisile nga alikumugana.
Nga heesi adabulayo, atya naabi iyaanga kyeesi abonako.
Aloma ati, "natya naabi lwekuuba nabona umukulu welinaabo"
Umukulu welinaambo aganika ninaye amusimako lwekiima.
Amusiima naabi lwekufugilisa ima abasudako boosi ni wakye.
Baaganika paka saawa zehangolobe nu'musakulu umugyeni.
Umukulu we linaamba amugabila kyilabo kye kyidima kyegamani.
Amuwako umuseeza mudweena kumufuga amugobose ingo.
Umusakulu yo nga heesi bamabolela batyo anyoowa awungamo.
Yaba kali kukyifugilisa bati bamuweele iyeye imotoka ishaka.
Lunaku lweesi bamuweelako imotoka yo kagobola haango da.
Agyeenda ni baakye baaza haanze baganikila yo kubye motoka.
Nga bagobole bakalawo kugyigonesa mukyombako kyileeyi.
Ifefe ingo iweefe yaba kwinyuka mudikini saawa likumi.
Yaba kuwuuna ni kuminyako bawanzuula beefe babakuli kuupi.
Miguunda gyeefe mbeele niyo gyinyoowa kuuwa maangu.
Maayi weefe yaba niyo ukutangilila mukulima miguunda.
Yaba nga kwalimile miguunda kulimila dala paka gyiwe.
Yaba nga kwakasikanile kulaanga bataambi baakuyedako.
Yaba nga kwalangile bataambi kuba kwakalileko milimo.
Yaba bagoogo beefe niyo baba dekela biidyo lwaawa.
Imbuga iminya bugali yaba ifefe niyo babayilila bidyo.
Kubayilila bidyo kekyimanyisa kyiti yaba ifefe kekukola da.
Yaba bataamba nikukuminyako lwekuuba yaba babasasula.
Imbuga gyiindi yaba bazila kunyaanga yegumweesi.
Lulala yaba batambisa bugali bwegumulimo gweesi bakolele.
Yaba nga mwapatanile ninabo, bikala biteesamo banyene.
Nenga nga bakyikwiteesa yaba babusana bafugilisana mutemwa.
Nga bamalile kufugilisana, yaba biitobolamo umukulu waawe.
Umukulu waawe yo yaba niyo ubategelela munlimo gwoosi.
Yaba umukulu yo niyo ubapatanila silingi zeesi banabasasula.
Yaba nga bafugilisanile babagulila ingoko kyiilo kyeene kyo.
Nga babagulile ingoko yo yaba bagyidya mookye ni gamadoote.
Yaba nga badiile batyo mudikini binyukila mumaani gekulima.
Yaba nga bananikile kulima yaba baza paka hangolobe niyo badye.
Yaba nga banyweele kyaayi babamo maani gagabamalisako.
Umukulu waawe yaba niyo unyoowa kwinyuka mudikini.
Yaba nga enyukile, baakye boosi bamulondako iyeye.
Yaba nga binyukile, bulimuutu aza asaaba mumoni.
Imboozi yoosi yaba yeesi baganika yaba yezinyaayo busa.
Yaba banyene baamanya kwikyokooza nga heesi balima.
Lwekuuba yaba nga bakulimiileko, balima bulayi naabi.
Kulima kwaawe yaba kwabakolela lisina kukyaalo kwo.
Kukyaalo kwaawe yaba nga wabayodele ubaduya haangu.
Yaba nga wabaganile unyoowa kubawandikila ibaluwa.
Nga wabawandikiile, ulindeko banyena bakuwe lunaku.
Yaba nga bakuweele lunaku baanyene bakubolela mutemwa.
Baatu babaganizaga naabi lwekuba balima bulayi miguunda.
Yaba nga bagile miguunda wiyaanga isaambo yeesi baagilemo.
Yaba keba nga wasileko muguunda gweene wigoomba kubalanga.
Kyilayi kyaawe yaba balimila silingi zide naabi ku buli muutu.
Balimi yaba babisooka lwaawa lwekuba yaba batamo bwaangu.
Yaba lilima lyeene balitamo bukodyo bugali bukamanyikile da.
Yaba nga waganikle unyala wanyoowa kubasasulako kyisinza.
Yaba nga bamalile unyala wabamalayo kyisinza kyikyisigale.
Kyisinza kyikyisigale yaba bakyimalilizila mumbuga indaambi.
Kyiitu kyiindi yaba kyeesi imbamanyileko yaba banya naabi meezi.
Meezi geesi yaba banywa yaba gamalawo bidomolo bibili mulinaku.
Yaba nga bananikile kuuywa meezi, yaba banywa bagobola.
Kuunywa kwaawe kwegameezi yaba kwaayinziyagisa.
Itaamba yaawe nayo yaba kyekubonelako kugali kusamweene.
Yaba batambila naabi honyene imbuga yoosi yeesi nababonako.
Imbuga yeesi beezilako ingo iweefe baba likumi nabataano.
Ikyebulila nga balala bagona mudiilo nabandi bagona mwifubilo.
kyekabi indayi baduya nga bayaya beefe baandi kebaliwo da.
Maanga babaduya bayaaya beefe nga baliwo kale kwabonabona.
Weele akuyeeda kubako ni bigonelo byeene byeesi kwasingako.
Nga kaawo kale baadaamba bigonelo lwekuba nafe kwadaamba.
Neenga baaba weefe asuula lwekuba aagana agana babewo.
Yaba agana bagyeni beewe kugonela mugati hango ninaye.
Kagyila aasula kubafugilisa kuuza kugonela haanze.
Yaba amanyile ati baatu bekukyaalo kebabaganisila da.
Yaba banyala bamubugula bataambi beewe babakyuusa.
Afuba naabi kubona ati milimo gyeewe gyiweela kunyanga.
Inyanga yeesi baamuwa agyitambisa naabi mumbuga yene yo.
Yaba nga bamalile kulima ubasalila ingoko baadya biguta.
Yaba nga badiile bigutile niyo ubasasule silingi zaawe.
Yaba bataamba bulayi naabi lwekuba balini gamagambila.
Yaba baliniligambila kuuba nga bataambila hadwena mubyoosi.
Nakyiindi yaba batangisa weele waawe mubyoosi byeesi bakola.
Yaba nga mudweena alwaale, batobolako babili kumuliinda.
Baatu bo yaba bamuliinda paka awole niyo bilosele milimo.
Milimo gyeesi baakolezaga yaba gyiluwisa neenga baguma.
Yaba milimo gyaawe batamo naabi kwikalilika ni gamagyesi.
Bagyelema baagali basaala baana baamala babaleka mudwalilo.
Baandi babaduma busa mukyiyigo nga kaawo ubaboone da.
Balala babaleka busa kulugudo hakali umutuyeesi ubaboone.
Imbuga iminya bugali ibawo babangala baana bonokyi.
Baatu ba batela kuuba baatu beekyiisa babazinikanila baana.
Bagyelema be'saambo yo kebali baatu balayi da kumenya ninabo.
Unyala utyeena kuduuma umwaana woowo weesi usudile.
Bagyelema boosi babita mumbuga ipandalafu naabi yekusaala.
Imbuga yekusaala iba ipandalafu naabilwekuuba ibamo buziina.
Buziina bweene bwo buba bugali naabi lwekuuba bali kusaala.
Kyiyangisa naabi umwaana akuziinise naabi atyo niyo umale umuduume.
Basinde babinyaya mupila gwebigyele babuya naabi mukyisaawe.
Babuyayo nga balikwigezamo bukodyo bwesi banyala batambisa.
Balala baakyifula muze kwinyuka mudikini naabi kuuza mukyisaawe.
Nga baza balangana niyo biika ikyisaawe kwinyaya mupiila.
Mupiila gwaawe kogwingilamo busa da nga ukyikukafuwa.
Waka kunyoowa ukafuweko niyo ubidubaseko mwinyaye.
Babinyayi balala bab balindilile busa kwingyila kyisaawe.
Nga wagayale iwewe niyo usembayo kwingyila kyisaawe.
Umuutu ugayala bamusulisa kwingyilaga busa nga akyikukafuwa da.
Babinyayi babanyoowa mukyisaawe niyo babananika mupila.
Mupiila gwaawe nga waguboneko gusangasa baatu boosi.
Kagyila baatu babusanizaga kugubona lwekuuba bagunyumisa.
Umuutu ubatendeka abalomela kutambila hadwena mubyoosi.
Ludani lwo imisa mupila kumala zidakika asatu newagyila abaganikeyo.
Abaganikayo babinyayi boosi bamutegyelesa inganika yeewe.
Kwaama luunaku lwo babinyayi bakyukako isambo yeesi binyayamo.
Bifuku bi binyayila dala nga babinyayi bemumanambo gebazuungu.
Babinyayi beefe bamali mbele kebamanyizagako kusamba bulayi da.
Mbele bakubizaga mupila nga bemukyaalo nga kegunyumako da.
Nenga kwaama bafuna umusomesi waawe'yo, baatu babusana.
Baatu baagali babusana kubabonako isambo yeesi binyayamo.
Mupila gwesi binyaya gwe kyiguuga kye hangaagyi naabi.
Unyala wagyenda mukyaalo kyoosi waleka kudya babafaana.
Umusomesi waawe baloma bati asomela mumanambo ge haanze.
Umusomesi waawe aayeza nikumanya nigamagyesi magali.
Bana basoleli bamugana naabi lwekuba aliko nimbuga ibaganikayo.
Isese nga namuboone alimo mooyo gwe babaaba mugali.
Kagyila basaali bamwiyigina nibabana baawe abahambemmo.
Basoleli bagali mbeele babalema basaali bagobola musaambo indayi.
Umusomesi yo abeele nga abaganikayo lwaawa heesi beeza.
Nga bakyikuza alombelako hadwena ninabo niyo baze ingo.
Kusomesa kweewe kwayedele baana bagali kungwona zisambo.
Kaawo umusiya yeesi weesi asomesa atama nga umutabuzi.
Umukulu we linambo amulanga amuwa kyilabo kye busaali.
Imbuga yelutalo kwazizaga mukyisaali nga kukola busubuzi.
Yaba nga kwazile kuzila muliduuli lyegamaani nga kugyendela hadwene.
Basilikale yaba niyo bakutangilila ibutangisi nalundi bakulondako inyuma.
Yaba buli muutu asuda isawo yeewe kumugongo gweewe agyeenda.
Yaba nga kwaadabule hakuutu, feesi kwikala kwawolako.
Umuutu uwagamileyo yaba niyo ubonabona nilugyendo.
Yaba buli muutu iyuna kuuba nga aba mubaatu baba tangiile.
Baatu babagyenda yaba kuba bagali naabi nikuminya lisomelo.
Kwabezaga ni batangilisi bataano nga neba kuyila kulukuungu.
Yaba nga wambukile meezi niyo uniine lukuungu, uba wadabule.
Lunaku isese lweesi nazilako lwaba lutafu naabi lwekuuba nagwa.
Lunaku lwo nagwa lukuungu paka semwene nadamba kyenoma.
Baatu baba ninase basililila nabo badambako ni kyeesi baloma.
Babonela dala nga kenza kumalako lugyeendo da naase niiyanga.
Kye kabi indayi nagwa hakudeembu naleka kuzinikana naabi.
Nasiima naabi weele lwekupambako naleka kukosekana naabi da.
Nagobala naabidubasako kwagyendela dala nga ukagwileko da.
Kwagyendela hadweena ate nga isese niyo uli ibutangisi.
Lwanyuma lwekugobola nagyendizagila kupi ni basilikale.
Nagwaana busaale nibasilikale kwagyendizagila honyene.
Basilikale baangana naabi paka bapaka ni bidyo byaawe.
Mubili gwoose kegwanzinako da kutusako nga nolele kwisiinga.
Mubili gwanzagala naabi lwebunyaasi bwesi nagwako.
Nag heesi namala kwisinga, niyaka mafuta nagwaata zingibo.
Zingubo zeesi nagwaata zaba zisito naabi nenga kenyala nazitusako da.
Yaba kuli mungagyi mulukungu heesi baatu bagwatila ziseeta zidatu.
Lugyendo lukyi lwagana baatu boosi kulwitekatekela bulayi.
Baatu babalugwako busa bafuna buwandalafu ni kunina lukuungu.
Lukungu lweene kulunina umala masaawa gadatu nga ulikuniina busa.
Nga heesi kwadabula kungaagyi, kwomnbaka buuyu mubipapula.
Buuyu bweesi kwombaka niyo bweesi kwagonamo kyiilo kyene kyo.
Kyekabi indayi yaba kwasudile zibulangiti ni zisuuka byekwibimba.
Baatu baandi ikyebulila nga heesi baabonabona naabi nimbewo.
Imbewo yekulukungu yaba itafu naabi kunyalisa kugyendelamo.
Yaba kukylila imbewo, ifula nayo naanika kuukuba yakaba nigamani.
Ifula yeene yo yagana iwuuze buuyu bweesi yaba kugonelemo.
Baaseza niyo baba tula haanze bahaamba buuyu bweene niyo bwiima.
Maanga baakuhambako kale bwaza ni'mbewo iyaba kulukungu.
Ifula yeene yakuba imbewo nayo yawuuza mmisaala gyaagwa.
Misaala kyigyagwa haasi gyekosa buuyu bubwaba kungagyi kulukungu.
Kyekabi indayi kaawo umutu yeesizana uwazinikanako da.
Mudikini gweene nga bwakyeele, feesi kwabusana niyo kwiloselayo.
Feesi nga kwananikile lugyeendo kwananikila mumani kwagyeenda.
Kwagyenda paka heesi kwadabula kulwaaka lulugabamo manambo.
Nga kwadabule kulwaaka kwawolako balala biisingako, bandi bagonako.
Kwadabula kulwaaka hangolobe, lwanyuma lwekugyenda lunaku lubuufu.
Nge heesi kwadabula kwagona kwisomelo lidweena heesi meezi gaba.
Hakuutu heesi kwagona yaba hakukafugako nga kekwitaaga zibulagiti da.
Nga heesi kwagona bwaakya, buli muutu ahaamba izila aza mukatale.
Balala baagula zisafuli, zisaani, bigyiiko ni ziwuma.
Ifefe kwaza ni basaale boose kwagula sukaali nigumunyo.
Kwagula sukaali ni gumuunyo lwekuba iweefe kebibayo da.
Kwagulako ni sooda kwaanywa kwiguta bulayi niyo kwagobola.
Nga kukyikutalana kwafugilisana nibakyeefe kugobola hangolobe.
Nga heesi kwafugilisana kwagobola hangolobe kwabusana.
Kyiilo kyeene kyo kwabako nikwikoya nikusangalila hadweena.
Nga bameele, kwabasuda busa kubagobosa mulubusano lweefe.
Balebe baandi baza kwinyaya izaala nabandi baaza kumwenya.
Baatu babaaza mweenya baakyina paka bwaakya niyo bagobola.
Baatu babaaza kudya inyama ye'mbiizi nabo baadya paka biiguta.
Feesi nga heesi kwagobola, kwagwa kubulili kwaagona liilo.
Kwagyenda naabi kyiilo kyeene kyo kweeza kugotelayo.
Kyekabi indayi kwaba ni wakyeefe guundi niyo uwakuyeeda.
Yaba kwagoteele mukatale lwekuuba katale keene kagali.
Kyagana busa kubeko ni biwandiko niyo kumanye buulayi.
Kwagota lweeku damba biwandiko bilagilisa heesi kuli.
Nakyiindi linaambo lyo yaba baganika lulimi luundi.
Lulimi yaba lweesi baganika yaba luwafanamo lweefe.
Nenga kyeesi naza kuduyu kyanziyangisa niyo kyilomo kyidweena.
Meezi nabo bagalaanga meezi, musaala nagwo bagulanga musaala.
Naza kuduya nga lulimi lwaawe lufanamo naabi nga lweefe.
Lwaawa nga kugannika kepulilako baatu baba kufwana da.
Mbeele naayambasa iti baatu bandi lulimi lwaawe lutafu.
Kane lulimi lwebabaatu balikyiina nabo lwaawe luunyangu.
Liiduli lyoosi nga heesi lyaza lyananika kugyeenda kwilayo.
Kwananika kugyeenda mudikina kwabitila mukyisaali.
Kwabita mukyisaali nenga yaba kyanyitile mudikina gwo.
Inzila yeesi kwabitilako keeli niyo yeesi kweezelako da.
Nga kweeza kwabitila munzila gyiindi, kwaleka yeesi kweezelako.
Inzila yeesi kwagobolelako yaba inyipi naabi kuuminya indaani yeene.
Nakyiindi inzila yikyi yabako bukafu bubuminyako indaani yeene.
Lugyeenda lweesi kwabako baatu lunaana, kwagobola baatu lusaanvu.
Baatu balala bazaga mubalebe baawe, balala bakwalikaga iweene.
Basakulu balala bakalawo kuyililayo bagyelema baandi iweene'yo.
Baatu baagali bakalawo kuutamayo lwekuuba bafunayo milimo.
Balala baafuna milimo gyemubaala, na baandi baafuna migunda.
Kwabako ni yaya weefe guundi uwakwalikayo, asaala nibabana.
Asaalilayo baana baakwana aloselako baana basinde babili.
Kataano iyeye aayikola umuutu weweena lweku kwalikayo.
Bifuku bino aganika lulimi lwene lwaawe nibabana nabo baganika.
Umusakulu wewe umuutu umulayi naabi lweekuba amugana naabi.
Akukweela ziikaafu likumi nabulimuutu amuwa ikyeese yeewe.
Umusakulu weewe umuseeza umuyinda naabi iwaawe'yo.
Nga watebelesele, uduya nga aamanyikana bulihakuutu.
Ali ni bataambi beewe bolawo, abasasula bulayi boosi.
Bataambi beewe buli mwaaka abakolela imbaga yegamaani.
Imbaga yeesi abakolela iba yekusibula mwaaka mukale.
Baatambi beewe abawa bugonelo ni bigwato byekumulimo.
Ali ni babaayi, abako ni babombaki, nalundi abako ni badeeki.
Bataambi beewe boosi badya bulayi nakyiindi abayeeda.
Abayeeda nga bafisile umuutu waawe wemungo mwaawe..
Hango heesi indi kuloma hakubalayi naabi ugyeenda waluwa.
Hango haawe babaya zimbwa zine, zimbwa zokyi niyo zilinda hango.
Kebaliko ni basilikale da nenga balini zimbwa zine zitafu.
Ziimbwa zaawe kebazidisila kwongane nibatambi da.
Zimbwa zaawe zidyoko busa mulundi gudweena mulunaku.
Ziimbbwa zaawe bazidiisa saawa ndweena yekyiilo.
Baziigulila saawa ndwena zekyiilo zaanyowa kudya niyo zaalinda.
Nga zakulumagile basuda busa baakuyila mwigangyilo.
Mwigangyilo niyo heesi unafunila bugangyilo niyo ubeko bulayi.
Ziimbwa zaawe zaatafuwa naabi, nga zaasamile unyala wadenduka.
Bazidiisa biidyo bideeke byonyene, kezidyako biibisi da.
Iliyo umudeeki uzidekela biidyo byazo, naluundi niyo uzigabila.
Ziimbwa zo zaamanya umukama wazo n'umudeeki wazo boonyene.
Wakaba umutaambi wehaango zinyala zakubukako zakulumaga.
Kagyila baziganzula kyiilo lwekuba kebagana zalumaga baatu.
Baziganzulula nga batambi boosi biingyile muzinzu zaawe.
Lulala nga baaziganzulule, ibayo kyiide kyeesi bakuba.
Bataambi boosi nga bawulile kyiide baanguwa kwingyila.
Buli muutu akolaga biiti byeewe manga anyalise kwingyila.
Yaaya weefe nga kwazile kumubonako adima aakwaganila.
Nga aakwaganiile, alanga bataambi kukusudilako migugu.
Umusakulu weewe akola mulimo gwekubala bitabo mukyitongole.
Buli lweesi kuza kwababonako bakuhambila ingoko kwadya.
Isese ni yaya woose umugyeeke kwaagana naabi kuuzayo.
Kugana naabi kuzayo lwekuba balini gyiminyawo migali.
Nga kwazileyo kwinyaya paka fabeene kwaluwa kwagona.
Ikuutu iwaawe yo kwaganayo lwekuuba iliyo basaale beefe.
Imbuga gyiindi nga kwazileyo bakala imbusi kwokya mookye.
Bakuweelako nigamadoote fabeene kwagakolako kwaadya.
Nga kwadiile madoote'go lulala kwikala nimukwasi weefe.
Kwikala n'umukwaasi weefe naye akuganikila bugano.
Lulala aganika paka kwawungukila fabeene nenga akyiganika.
Nga baabone kwawugukiile, bakusuda baakuyila mukyiseengye.
Imbuga gyiindi umweene eza agona ninafe ikyiseengye.
Imbuga gyiindi akulaanga kwagona mudiilo kumukeeka.
Nga kuli ninaye akulombelako, lulala aakwimbilako myeenya.
Nga abeele haango ibitisila dala nga umusaale webabaatu.
Aseka ni bataambi beewe, angayako ninabo nabo bangayako.
Lulala nga ababusile boosi abasomela ibayibuli nabo bategyelesa.
Imbuga gyiindi baba ni lisaaba baanyene, luundi bamulaanga.
Bamulaanga kubaganikayo ilomo yegamagyesi yeesi alinayo.
Kaaleko yabezagawo umugaangyi uwukalizaga mumakutano.
Yaba alaanga malesi geewe kuuba nga niyo gaga minya.
Yaba aloma ati malesi geewe niyo gagaminya mukyibala kyoosi.
Lunaku ludweena aababolela ati malesi geewe gawonesa byoosi.
Abalomela ati malesi geewe kali kugagulisa da.
Inyuka lunaku lwo abalomela ati ali kugaba mangaata.
Baatu nga heesi bawulila bati alikugaba mangaata, badima busa.
Baatu bagali badima buusa kweeza kufunako malesi'go.
Yaba nga wabalilemo kale aakola silingi zegamaani.
Yabitawo isabiiti imbuufu kwananika kubona bugyulizi.
Baatu batulayo nga balikukakasa nga heesi malesi gatambile.
Balala begyimigongo gyigyaziina beeza nga bawonele.
Yabawo umuutu yaba umuyaazi nenga eza umweene nga awonele.
Yabawo n'umusoleli yaba ufunikile kyigyele lwekugwa.
Naye bamuwa malesi go aza agatawo kukyigyele awonesewa.
Biitu bibyakolekana biyangisa baatu boosi kukyaalo kyo.
Baatu baamizaga mubyaalo biindi nga beeza kumuyooda.
Yaba umweene niyo umanyile byeesi atabula kukola malesi.
Yaba kaawo umuutu yeesi umanyileko isambo yekugakolamo da.
Kyekabi imbi umugaangyi gana yo afuna lugyendo lushaka.
Alangilila lunaku lweesi alikutulawo aze mukyaalo kyiidi.
Umusakulu yo aagaba malesi nenga kegali kumuwako da.
Yaba nga wasileko kyikapu kyeesi asudile wambasa uti kyide.
Imbuga gyiindi yaba kusubila kumubona nga alikuloselamo.
Kyeesi kwabonako nekugaba byaleka kuwamo musawo da.
Umusakulu yo ima agabila baatu bo boosi malesi baaza ingo.
Nga heesi baaza ingo babolelako bakyaawe bandi kumalesi go.
Bakaawe bo baba ni lisubi lyekuwambilisa umugaangyi yo.
Bawuna mudikini naabi kuuza kumuyooda baleka kumuduya.
Yaba asengukile azile mukyifo kyiindi kyeesi abalomela.
Kyilayi kyeewe yaba aganika kyiifo kyeesi ali kuzamo.
Kyiifu kyo yaba aduya nga baatu bagali bamulindilile.
Yaba nga akudabuleko uganika busa kyikuzina akuwa malesi.
Umukyayatu mudweena eza nigumugongo gugulikumuziina.
Eza bamuwa kakyupa kegamalesi kuuza kuwakawo lwaawa.
Umukyayatu yo aatambisa malesi go zinaku zisadu awona.
Lundi nabonako umukaana yaba umulema nenga naye awona.
Yabayo umusiya mudweena yaba unywako inzaye yebigona.
Yaba kwama kaale aagana kuwuyakonenga byamukaasa.
Lunaku lwo naye aza wo'musawo yo bamuwa malesi.
Mbooti naye adabula kumugaangyi aganika buwandalafu bweewe.
Umugaangy iika busa mukyikapu abugula malesi amuwa.
Nga amuwele malesi umusiya yo abugula silingi kumuha.
Baba yo ahaamba silingi amugobosela amusibula aze.
Umusiya yo aatulayo nga alikusiima busa byeesi weele akolele.
Ataambisa malesi go kumala imbuga indaabi iti awona.
Bulamu bweewe bwakyuuka bwikola bubugana kyaayi busa.
Lunaku lweesi away malesi go byambaso byeewe byakyuuka.
Yaba naye agyeenda nga asomesa buwandalafu bwenzaaye.
Yaba naga anyweele inzaaye, zimoni zeewe zitandala.
Yaba nga zimoni zeewe zatandaale, akubonela kyibala.
Nakyiindi yaba akalala hangu lwe nzaaye yeesi anyeele
Yaba lulala nga ayweele inzaaye, asangala naabi.
Yaba lulala aba umusale wabulimuutu heesi aba.
Mwinyawo gweewe yaba bagulaanga mupila gwebigyele.
Lunaku lweesi akyukilako kaazako ni'kyisaawe da.
Kaazayo da lwekuuba yaba akyukile mubilikyiitu.
Yaba nga akyiili akusa lizuune lyaleya mungagyi.
Baatu baadi abadimis nigamabaale paka bamuleka busa.
Baatu beesi aadimisizaga nga heesi bamubonako biyaanga naabi
Biiyanga kuuba nga umuutu umutabuzi akyukila dala.
Batu baandi kebanyowa kukyifugilisa da lwe kutyamo.
Balala batya ni kwisheenda kuupi ninaye akaba ludambi.
Balala bimizaga kyibala naabi lwekutya kubasaamba.
Umuutu weene yo yaba assamba baatu matege babamudambisa.
Yaba nga aameele, kyigana wamuleka umweene awola.
Yaba nga awolele, niyo umuze kumuteeba biteebo.
Nenga yaba nga ameele niyo umuteebe, anyala akusaamba.
Umutu weene yo yaba alimo kyigyili kyigali nga akyiili.
Kyigyili kyo akolezaga nga akyiili umwaana busa.
Baatu babamusudizaga niyo babaganika lugano lweewe.
Yaba nga akyafula umweene asuda kyikopo ata imunwa.
Yabezagawo umulesi wewe neenga yaba amudambisa naabi.
Yaba agana naabi kumusuda iyeye umweene enyena.
Basoleli bagali babanywa inzaaye mbele bawamo maani.
Bagali naabi baanyene baaganika bati mbeele yabakaasa kuleka.
Nakyiindi baatu baandi nga babaganikileyo, babatafuwila busa.
Basolelli baandi babatafuwila neenga biloselabusa munzaaye.
Kyimanyisa kutafuwa kekyiyeeda basoleli boosi da.
Balala kyibawoona baaza hakuleeyi heesi ukanyala kubolako.
Balala nga wabatafuwileko, biluka haanga baaza kuzinguudo.
Nga baziile kwigulisa, bafunilayo zindwale zingali.
Balala baza bigulisa kuzinguudo bafunilayo muniafu.
Baana basoleli baba lulala balikuyooda kwisiwamo maani.
Baba bagana umuutu uza kwiima ninabo kubagumisa.
Kyigana nga uli umusoleli watamo bwikaliliki bugali.
Nakyiindi bagana umuutu umukulu weesi banyala kwiyigina.
Kyiba kyiilayi wakagako nga heesi kyinyalika kuuba umusaale.
Bifuku biindi nga bagwatile nga baatu baakulu banyuma naabi.
Luulala kyigana bagwatako batyo niyo bafaneko bulayi.
Basoleli lwaawa baagana kabafwako mubli'mbuga.
Naluundi nga wabasulileko naabi, nalwo kebakuganako da.
Nakyityo kyigana watamba ninabi wabamanya isaambo yaawe.
Nga watambisile lulimi lunyaangu bakutegela byeesi uliko.
Nga watambisile naabi luzuungu ndi kekyiba kyilayi da.
Baatu babaganika luganga lwonyene bagosa babakalumanyile.
Nga waduyile baatu babakulumanyile bakubona nga wegamalala.
Kyigana wataambisa zinimi zombizana lwebabaatu balala.
Nga watambisile luganda uyedako bakamanyile luzungu.
Baatu baandi bakamanyile luzungu bawulila lagaanda.
Balala bakamanyile luganda bawulila luzungu bulayi.
Kyigana umuutu uli kuganika aba nga aamanya zinimi zingali.
Heesi kyigana kukyuusamo akyuusamo aganika lulimi luundi.
Baaba woose yaba aamanya kuganika zinimi zine bulayi.
Yaba aamanya ni saambo yekuwandikamo luzuungu.
Yaba amanya kasoma luswayili bullayi nenga yaba kawandika da.
Milimo gyeesi aafunizaga gyaba gyekuwandika lumasaba.
Yaba abuya kyiilo naabi nga ali kuwandika bilomo byo.
Bilomo byobyoosi yaba bimuyilila masaawa gadatu.
Yaba nga ikaale kumeeza kwo anyala kuwandika paka bwakya.
Baatu yaba beesi ataambila nabo yaba bamusasula bulayi.
Nananika kumulombela banyalise kumuloselako kapeesa.
Lwekuuba yaba ataamba nigamaani nakyiindi yaba agona kadambi.
Basomesi bo bamuyedizaga naabi kuuba nga akula kumulimo.
Mulimo gweewe gwo yaba agugana naabi paka bamukusa.
Bamuwa kyidima keewe umweene agyendezagilemo.
Bamuwa kyidima kyekumulimo akyitambise kumugyeesa.
Milimo gyeesi yaba akola gyabezagamo kugyeenda kugali.
Mulimo gyeewe gyo gyabezagamo kuhenzelesa kugali.
Kuhenzelesa kwo yaba bamusasula silingi zekukubila baatu zisimu.
Yaba nga ananikile kuganika kusimu aganika paka umweene aseke.
Yaba maukukuba zisimu kwo aba alikuyiga bilomo biindi.
Ayiga bilomo biindi paka umukama weewe amuloselako milimo.
Nga bamuloseleko milimo, aatambizaga nigamaani lwaawa.
Baakye boola nikumuteeba kyeesi akolizaga kyiilo.
Bamuteeba lwekuba bamubonezaga nga alikutaamba kyiilo.
Abalomela ati aba alikuyoda buufu bwebabaana kyiilo.
Nga heesi bawulilako kyo batulika ziseko buli muutu.
Baseka lwekuuba bati nase imba indi kuyoda buufu.
Nilamo nababolela iti maayi woose ni baaba woose baalwale.
Indi kutaamba nigamaani kunyalisa kubawa bugaangyi.
Isubila iti silingi seesi inga ikazidabusilise mwaaka gu.
Zilingi zeesi bapezaga izibika bulayi niyo zikuyede.
Baatu boosi kyigana biinasa isaambo yekubika silingi.
Silingi zeesi wibikile zibako ikabi lwekuba zaama kyibala.
Nga wabikile imbuga indeeyi ukaduye nga ziloseleko.
Imbuga yees ukaziganileko ukazituseyo zikuyede.
Imbuga gyindi silingi nga wazilindile bulayi nga zazile zigobola.
Silingi zigana naabi umuutu umanyile isaambo yekuzihaambamo.
Nga wazihambile bulayi zigobola nizakyaawe ziloselako.
Nalundi nga wazihambile kyifwabi, zibululuka zaza.
Lunaku lweesi ziza kezigobola da, ziza zazila dala.
Magyesi geesi kuwa baatu gali kubika silingi mwitaaka.
Zinaku zekaale nagyendizaga n'umusaale waase mudweena.
Umusaale wase yo yaba umusomesi nga agana naabi kusomesa.
Umusomesa woose yo yaba agana naabi kwikala mubutele.
Yaba nga kwagyendele, adabula mukatale ayooda kaafu kalayi.
Yaba nga aduyile kaafu, ikala haweene wo aganika, asomesa.
Lunaku ludweena asomesa kusambo yesi baatu bibitisamo.
Aza nga awa byekubonelako nga ne muuli lidingwi.
Aloma ati kubu nga lidiingwi lwekuuba litambila hadweena.
Lidingwi nga waliduyile liba lili kugyeendela hadweena.
Nga walisambileko, likulumaga paka lyakuwona walitulamo.
Asomesa aloma ati lidingwi lyamanya lyakyaawe lilibatangilila.
Asomesako kubihambagana nikugana, aloma ati kuganane.
Kwakile kuganana feesi lwekuuba weele naye akugana feesi.
Aloma ati umuutu ukagana wokye afwana nga uumwitile.
Aloselako ati kukigoombazaga da lwekuba kaba nga babibile.
Nga wigombele kyiitu kyo wakyo, ubaanga umuutu uwibile.
Ukabezaga ni buyeyani da, lwekuba umuyeyani aba umweenzi.
Umuutu umuyeyanni afanila dala nga umuutu ukolele bweenzi.
Ilosela mumoni asamesa kubyebakwalikenabo asomesa bategyelesa.
Isomesa yeewe yabusizaga baatu bagali lwekuuba yabamo magyesi.
Banamagambila babasoma bitabo nabo yaba babusana bamuteba.
Yaba bamuteeba biteebo byeesi babona nga biwandalafu.
Nenga iyeye yaba abilamo nibubwangu bugali nga ukambasilemo da.
Baatu bamizagila kyibala naabi nga beeza nibiteebo kumuteeba.
Yaba abilamo biteebo byaawe byoosi nga kaawo kyimukasile da.
Yaba nga umutu yeesi amuteebele kyiteebo, ayila imbuga.
Yaba ayila imbuga kumusonzola kyiteebo kyeesi atebele.
Yaba naye iliyo biteebo byeesi yaba ateeba baatu babaliwo.
Ateebizaga bitebo nenga biteebo byeewe yaba bikasa baatu.
Yaba nga kyakasile baatu bakulu alaangayo umwaana umugyeekye.
Kyiyangisa nga baana baagyekye niyo babilizagamo bitebo byeewe.
Kusomesa kweewe yaba kubuusa baatu bagali kwaama haanze.
Imbuga yadabula nga baatu bizula naabi badambako hekwikala.
Basilikale nabo yaba babitila mukatale nga bagana kumutegyelesako.
Kusomesa kweewe yaba kutela kuuba mulumasaba ni mulugaanda.
Yaba umusomesa aganika zinimi ataano mumusaanvu.
Yaba zehaanze aganika luuzungu, lufalansa, lukyayina ni luyiindi.
Zinimi zoosi yaba aloma ati weele niyo uwamusomesa kuziganika.
Baana baagyeeke nabo yaba bamugana naabi lwekuuba abagana.
Yaba nga adabule hakuutu ateeba heesi baana bagyeekye bali.
Nga bamulagilisileyo yaba azayo abasudagako, nalundi abalombela.
Yaba nga abalombeele lisaba , batulawo nga bali kwiimba.
Yaba biimba myeenya paka heesi badabula ingo iwaawe.
Basaali nabo yaba bagana naabi kutegyelesa umusomesi.
Yaba bamutegyelesa lwekuba aganika naabi bibibahambako.
Yaba nga aganikile, buli muutu awulila kyeesi alomele.
Ligono lyeewe yaba lidabula hoosi nibabaatu babali kyibala.
Baatu yaba babaali kyibala yaba bishendako kuupi ninaye.
Balala yaba nga bamanyile batikuliko kweeza, yaba bawuuna.
Baatu baandi yaba bawuuna kweeza niyo bikale ibutangisi.
Lwekuuba baatu bamuganizaga naabi yaba agwawo busa.
Yaba nga ababolele lulala kusomesa kekugyeenda bulayi da.
Nakyityo, mbeele akyifuula muze kugwawo busa kyigisu.
Yaba awonesa balwaale bagali, niyo inyuke aze ingo.
Bifuku biindi yaba aza kulukuugu anina kungagyi abayo umweene.
Yaba nga aninile lukuungu lwo, abayo zinaku zizoola likumi.
Yaba nga aninile lukungu lwo kadya da, yaba anywa busa meezi.
Zinaku ziindi yaba nigameezi kaganywako da paka atuleyo.
Yaba angyala kuuba kulukungu kwo kumala ni gumweesi.
Yaba kyikyimuyila niyo kwiyawula aze ayode byekwilamo.
Yaba nga azile ikala mugusaala nga asilile nga alikwambasa.
Yaba umusomesi yo aganika ni weele mukyilo nga alikulukungu.
Ikolagana yeewe ni weele niyo iyagyila abanigamagyesi magali.
Yaba umuutu wezindalo kaaba nigamagyesi nga go'musomesi.
Umusomesi lulala yaba anaanga kwagyeenda feesi kwanina.
Yaba isese niyo umusudilako isawo yeewe nga alikunina lukungu.
Yaba buli isabiiti anina lukungu aza alindilila byekwilamo.
Yaba nga agobola asila kaganikako kyilomo kyoosi da.
Yaba kuza busa ninaye kwimisa kyidima kyoosi kyakuyila.
Yaba isese niyo umuganikila byeesi agana kuganika.
Yaba nga wakuduyile, unyala wambasa uti kwakalasanile.
Aasomesizaga zisaambo zeewe ni bizilililwa byeewe.
Umusomesi nga ezele yaba buli muutu asila ategyelese.
Yaba baatu bamuwa lugoosi lugali nabi kuuminya banakyizolongo.
Yaba bulimuutu agana awulileko kyiitu kyishaaka kyeesi aloma.
Kyiitu kyikyamuganisa baatu yaba ategyelesa naabi.
Yaba nga wamutebele kyiteebo akyuuka akutegyelesa.
Yaba ategyelesa paka umale kuteeba niyo naye aganike.
Kuganika kweewe yaba kunyangu naabi yaba kukuyila inyanga da.
Baatu bagali babatebizaga babezaga ni bihandalafu bigali.
Batebizaga lwekuba badambako umuutu ubilamo biteebo.
Balala yaba bamuteeba biteebo kumukema babone kyeesi aloma.
Kyekabi indayi yaba ababonela kyibala abamanya byesi bagana.
Yaba nga bamutebele naye abilamo nikyiteebo paka byabakaasa
Lulala yaba nase apako ikabi kusomesa baatu kubyebulamu.
Yaba nase nga nimile kusomesa baatu babusana kutegyelesa.
Yaba baatu bagana babone isaambo yeesi nase isomesamo.
Yaba nga bilomo byapeleko yaba nase imulaanga ilosela mumoni.
Umusomesi yo akyuusa bulamu bwe babaatu bagali kakyaalo.
Kuzizaga meezi gekwisinga hangolobe kwagobola feesi.
Bamaayi bebisoombo niyo babilako mumukuuta gwe kudaya meezi.
Babaaba niyo babaagamayo lwekuuba niyo babakuwa buliindi.
Baana feesi ni basoleli kugwa hafgati'wo lwekuba kukyiikula.
Baatu baandi bakwiyangamo ismbo yeesi kubitisamo bamaayi.
Kubaw lugosi lwekuuba byeesi babitamo biba biwandalafu naabi.
Bamaayi baagumila biitu bigali lwekugana kubewo nalundi kukule.
Kugana kwaawe kuba kwangali lwekuuba bali ni byeesi bakola.
Bakola mulimo gwegamani kubona nga kuba bulayi kwakula.
Nga baboone nga kekuli kukula, badima zinzila kukugyangyaba.
Nga baadimile zinzila niyo babono nga kwawonele, basangaala.
Mwikoyo gwaawe niyo kubona nga kuli mubulamu buulayi.
Kwaama kuba mubulamu bulayi, egwo niyi mwikoya gwaawe.
Nga ikyiili nase nalwaala butafu nenga maayi adima zinzila.
Maayi amemizaga kumugongo niyo aapila mwigangyilo.
Basawo baakolako nilamo naba bulayi nalundi baasibula.
Maayi weefe yaba akuba ni zipiso nga kwalwale misuugya.
Yaba aza womusawo baamuwa malesi eza akukuba kukyibuno.
Kyiitu kyiindi kyeesi imukyabulilako kyili kuba umutafu.
Maayi weefe yaba umutafu naabi, yaba amanya kukuba.
Yaba feesi nga kwabusile kateba da, eze akunanikilawo.
Yaba akukuba paka fabeene kumuloombe akwiyakile.
Yaba nga akukubile niyo wisonese, akuwambila kyiisa.
Yaba nga wisonesele, akwiyakila agamisa kukukuba.
Ikyabulila bulayi nga zipiimbo zeewe yaba zitafu.
Yaba kasosola mukukuba kweewe da, yaba akuba feesi.
Yaba ibawo ludweena lweesi ateebele niyo akubeko balala.
Bifuku bibiminya bugali yaba akukuba niyo akuteebe.
Yaba nga wasuule kuganika, akuloselako zipimbo ziindi.
Yaba nga waganikile ni busuungu, akuloselako zipiimbo.
Yaba nga wamanyile uti anakuteeba waka kutambisa magyesi.
Waka kwilamo nibuwolu bwoosi nakyiidi wilamo ni gamagyesi.
Maayi weefe akusomesa zisaambo zekwibitisa mubaatu.
Yaba akusomesa isaambo yekudyamo, nnisaambo yekunywa.
Yaba umwaana udyaga kyifaabi afuna bukube haweene.
Yaba kaawo kudya nga ulikuganika da yaba waka kusila.
Unyoowa kumalako biidyo byoowo niyo uganike nibaakyo.
Yaba isaambo yeesi akukusamo ikuletela kwibitisa bulayi.
Haango heefe yaba feesi kuganana lwekuba maayi akusomesa.
Maayi weefe akusomesa isaambo yekwibitisamo nibakefe.
Yaba nga wazile bugyeesi, ugobola iingo wafuna bukube.
Maayi yaba nga agobole anyoowa kwikyenga milimo.
Anyoowa alambula milimo gyeefe gyoosi gyeesi akulekeele.
Nga amalile ananika kukufunisa kumilimo gyeesi kukolele.
Maayi weefe yaba ali kukutaamo mooyo gwe butaambi.
Yaba nga aboone milimo gyili kuza bulayi akyuusamo.
Yaba akyuusamo mulimo gugubeele gwomuutu gundi.
Feesi yaba kusuda bidomolo kwaza meezi iluuzi kwagobbola.
Yaba kuza iluuzi zindimo zonyene, kwadaya meezi kwagobola.
Yaba nga kwagoboole, kwilosela ni gyimmilimo gyeefe.
Yaba nga kwananikile kutaamba milimo kekuganika imboozi da.
Yaba kwakafuna umugyeni, kuganika nga kuli kukola milimo.
Yaba baatu baakwiyanga feesi kwamila dala kumuduwa weene.
Yaba feesi kwamanya kukola milimo kwamala niyo kwaganika.
Isaambo yeesi yaba kataambamo maayi weefe niyo uwakusomesa.
Baaba weefe yaba iyeye awuuna kutulawo agobola hangolobe.
Nakyiindi yaba atambila kyibala naabi nni kuminyako maayi.
Kyikyayeeda, yaba maayi atambila mukatale kekwigombololo.
Kwigombololo yaba lwaawa ibayo katale baatu bagulisa biitu.
Mukatale kokyi yaba baatu baguisilamo biidyo ni zinyinyi.
Yaba nga kwaziile ni maayi, atumanisa umukaana yo biidyo.
Yaba nga atumanisile biidyo, bamuletela madoote ni busima.
Maayi yaba atumanisa biidyo byebabaatu babili niyo kudye.
Mbeele ambalilako kubidyo byo nenga isese baapa makyeele.
Yaba amanya ati isese ingana naabi mukyeele ni'nyama.
Lulala yaba ayila yaya woose guundi ikatale weene yo.
Yaba kyiilo nga kukyikugona mbeele feesi kubusana kwaloomba.
Yaba buli muutu ali nilunaku lweewe lwekusabisa baatu.
Yaba isese lwoose luba lwomukaga lwekuba yaba imbuyawo.
Maayi weefe akusomesa isaambo yekudeekamo biidyo.
Yaba ifefe kekugona inzala da mayi mbeele akadambawo.
Yaba bulimwana ayiga isaambo yekudeka biidyo byoosi.
Yaba ni basiinde bamanya isambo yebadekamo biidyo.
Basaani beefe yaba kudeeka biidyo neenga nabo baamanya.
Baatu babezizaga niyo bakuduye yaba bakwigomba.
Yaba baatu bakwigoomba lwekuba yaba feesi kutaamba.
Bakana yaba baza bateenya ziiku niyo basinde bazasagage.
Basiinde mbele baza meezi niyo bakaana badeeke biidyo.
Basiinde mbeele niyo bayila zikaafu kukyigyeewa kwaaya.
Bakaana mbeele niyo babeeya lwaanyi basimula nimunzu.
Maayi niyo uwoola imbuga akugabanisamo milimo.
Yaba ali kusomesa bakaana kuba bakasi balayi ibutangisi.
Yaba ali kusomesa basiinde kuuba baseeza balayi ibitangisi.
Imbuga yikyi maayi akutulako neenga aleka nga akusomesa.
Lisoma lyeesi akuweela haango liminya lyemukyibiina.
Lisoma lyo konyala waliduya hakulala da kutusako haango.
Nakyityo naasiima weele lwe kukuwa maayi weefe'yo.
Yaba azidekela biidyo biilayi bileke kwiiba biitu.
Yaba nga badubasilemo ziikyeenga, zikula ni gamaani.
Yaba nga zasamile kawo umuutu iwisheenda kuupi ni luluuzi.
Baatu yaba bamanya haango heefe kuuba ni ziimbwa zitafu.
Basaale boose yaba batya ni kukweeza kumbonako lweziimbwa.
Ziimbwa zo yaba zisaale zoose kwaama nga zikyiili zengyekye.
Zakula ziikola ziimbwa zikulu nga zitiisa niku zisilako imoni.
Yaba baba weefe niyo uzigulilawo nga zolele kuudya.
Baaba mbeele aasomesa yaya woose umukulu isaambo yeene.
Yaba amusomesa isaambo yekuzidiisamo ni'nyaanga yeene.
Baaba amuleka nga amuyigisile biitu bigali  bibimuhambako.
Yaba amulagilisile kuuba nga atambisa silingi zeesi amuwa.
Amuwandikila haasi isaambo yeene yekuzitaambisamo.
Yaya woose akalawo kulaanga bakulu bekyiika kubabolelako.
Alaanga lubusano luluzakukwikasa umusika womuzeeyi.
Baaba waawe abalomela ati bikalilike buwandalafu bweesi babitamo.
Lunaku lwe'mbaga lwadabula niyo kwananika kuugwaata.
Basiinde baagwaata zinguba zimali ni zingaato zimwaanga.
Bakaana bagwaata zingaato zimali nibiteteyi biwaanga.
Bidima bibyaba suda byadabula saawa zine niyo baaza.
Yaba baluwile naabi lwekuuba yaba balikwaama mugati.
Mugati mwo yaba balikwombaka lidigiini lilyagwa haasi.
Lididigiini lyo yaba liliko biwandiko bibye kusomesa.
Iyeye niyo umuutu weesi bahambisa mulimo gwo kuuba nga  agukola.
Mulimo gwo aguhaamba agukola bulayi naabi paka gwaawa.
Baganikako ninaye lwekuba yaba yaba balikugana abayedeko.
Yaba mulimo gweesi azakukola yaba guminyako mulala gwo.
Bamuloomba awandike katabo mululimi lwaawe lwoonyene.